אנדרטת קורבנות הקומוניזם וההתנגדות

אנדרטת קורבנות הקומוניזם וההתנגדות מורכבת ממוזיאון, הממוקם בכלא לשעבר לאסירים פוליטיים בסיגט, וממרכז בינלאומי ללימודי הקומוניזם בבוקרשט. מטרת האנדרטה היא לשחזר ולשמר את זכר ההתנגדות למשטר הקומוניסטי ברומניה. היסטוריה כלא סיגט נבנה בשנת 1897 על ידי הממשל האוסטרו-הונגרי. האנדרטה שואפת לשחזר ולשמר את זכרם של האסירים הפוליטיים שהוחזקו בבית הסוהר בסיגט בפרט ושל העם הרומני, אשר האמין במשך חמישים שנה שהקומוניזם מיטיב עמו, בכלל. לדברי אנה בלנדיאנה, ממייסדי המוזיאון, "הניצחון הגדול ביותר של הקומוניזם, שנחשף רק בשנים שלאחר מהפכת 1989, היה יצירת אדם ללא זיכרון, אדם חדש, שעבר שטיפת מוח ואינו מסוגל לזכור מה הוא היה, מה היה לו, או הוא מה עשה לפני בוא הקומוניזם". לאחר עליית המפלגה הקומוניסטית לשלטון ברומניה בשנת 1947, התחילו הממשלה ושירותי הביטחון (הסקוריטטה) בביצוע טיהורים נרחבים נגד מתנגדי המשטר, לצורך חיסול כל אופוזיציה. בין השנים 1953-1948, הוקמו, בנוסף לבתי הסוהר המיוחדים, מחנות עבודה רבים בהם האסירים הפוליטיים שימשו כוח עבודה זול. הידוע והגדול ביניהם, תעלת דנובה-הים השחר, שהעסיק בתקופת פעילותו כ-100,000 אסירים פוליטיים, כונה על ידי גאורגיו דז' "בית הקברות של הבורגנות". אנשים שנחשבו איום למשטר הקומוניסטי הוגלו לסיביר ולדונבאס. במאי 1950, כ-200 אישים מכל רחבי רומניה, ביניהם שרים בתקופה שבין 1947-1919, כמרים ומנהיגי דת, אקדמאים, כלכלנים, אנשי צבא, היסטוריונים, עיתונאים, ופוליטיקאים, מרביתם בני 60 ומעלה, נעצרו ונכלאו בבית הסוהר בסיגת, חלקם ללא משפט, והוחזקו שם במשך שנים בתנאים לא אנושיים. בשנת 1955, כתנאי לקבלת הרפובליקה העממית הרומנית לאו"ם, שוחררו חלק מ-200 האסירים הפוליטיים שהיו כלואים בסיגט והנותרים הועברו לבתי כלא אחרים ברומניה. בשנת 1977 נסגר בית הכלא ותחזוקתו הופסקה. המוזיאון בשנת 1994, רכשה קרן האקדמיה האזרחית (רו') את חורבות בית הכלא לשעבר, במטרה להפוך את המקום לאתר הנצחה לקורבנות הקומוניזם. במסגרת עבודות ההכנה שוקמו היסודות, הבידוד, הגג והקירות הפנימיים. המוזיאון, שנפתח בשנת 1997, כולל 60 חדרים. בתאי בית הסוהר הקודם, שהפכו לחדרי מוזיאון, ועל קירות המעברים הקומתיים, מוצגים באופן כרונולוגי השלבים בהם ביצע המשטר הקומוניסטי את דיכוי האוכלוסייה ואת הרס שלטון החוק והחלפתו במערכת טוטליטרית. התהליכים מומחשים באמצעות תצלומים, קטעי עיתונות ומסמכים. מספר תאים מציגים את תנאי החיים הקשים בהם הוחזקו האסירים ואת העינויים שהם עברו. בירידה למפלס התת-קרקעי חרוטים על לוחות אנדזיט שמותיהם של שמונת אלפים איש שניספו בבתי כלא, במחנות עבודה ובמקומות אליהם גורשו ברומניה. עבודות אומנות במוזיאון מוצגות מספר עבודות אומנות שנתרמו על ידי האומנים, ביניהן: שטיח בשם "חירות, אנו אוהבים אותך" של האומנית שרבנה דרגואסקו, התמונה "תחיית המתים" של הצייר כריסיאן פרסקיב, פסל הברונזה "הים השחור" של הפסל אובידיו מאיטק המוקדש להיסטוריון גאורגה .י. בראטיאנו שהוחזק בבית הכלא בסיגט במשך שלוש שנים ללא משפט וסיבות מותו בבית הכלא לא ברורים. הפסל קמיליאן דמטרסקו תרם שני פסלים גדולים בשם "מחווה לאסיר הפוליטי" והפסל אורל .י. ולאד תרם את הפסל הקבוצתי "תהלוכת המועלים קורבן" המוצב בחצר הפנימית של המוזיאון. הטריפטיכון "רקוויאם" של האומן ויקטור קופשה, המוקדש לקורבנות הקומוניזם בכל המדינות הקומוניסטיות, הוצב בחדר המבקרים בבית הקברות של האביונים. בית הקברות של האביוניים זהו פרויקט נופי שבא להנציח את זכרם של קורבנות הקומוניזם שמקום קבורתם לא ידוע. הפרויקט הוקם בשנת 1999 בשטח בו נקברו בחשאי וללא כל ציון קבר 54 אסירים שמתו בבית הכלא החל משנת 1952. המקום נמצא במרחק של 2.5 ק"מ מהמוזיאון. על שטח של 14,500 מ"ר שורטטה מפת רומניה, כאשר על קווי המתאר נטעו עצים מחטניים שונים. במקום גבוה על גדות הנהר טיסה, המהווה גבול עם אוקראינה, מתוכננת להיבנות טיילת ממנה אפשר יהיה לצפות בפרויקט המתפתח. בשנת 2008 נחנכה בתוך המפה בימת אבן המסמנת את מיקומה של העיר סיגט, במרכזה צלב ביזנטי. לרגלי הצלב הונחו עשרות כדים בהם אדמה שהובאה מבתי קברות ברומניה בהם נקברו אסירים מבתי כלא, מחנות עבודה, מרכזי גירוש ומקומות הוצאה להורג. במקומות שונים בתוך המפה הוקמו במהלך השנים, על ידי משפחות הקורבנות ועל ידי ארגונים שונים, צלבי עץ מסורתיים. בנוסף הותקנו בפרויקט כמה עשרות לוחות אנדזיט, כהשלמה ללוחות הזיכרון המותקנים בירידה לקומה התת-קרקעית, עליהם נחרטו שמותיהם של אזרחים רומנים שנהרגו לאחר שגורשו מרומניה לסיביר ודונבאס, בין השנים 2012-2011 הוקם בכניסה לבית הקברות שער זיכרון הממלא מקום של מגדל פעמונים. קישורים חיצוניים אתר האינטרנט הרשמי של אנדרטת קורבנות הקומוניזם וההתנגדות (ברומנית) ביקור וירטואלי במוזיאון הערות שוליים